31 “Ka nako yeo,” o re’alo Jehofa, “ke tla ba Modimo wa malapa ka moka a Isiraele; ge e le bona e tla ba batho ba ka.”+ 2 Se ke seo Jehofa a se boletšego a re: “Batho bao ba phologilego tšhoša ba hweditše kgaugelo lešokeng,+ ge Isiraele e be e sepela gona gore e hwetše tapologo ya yona.”+ 3 Jehofa o iponaditše go nna a le kgole, a re: “Ke go ratile ka lerato go iša mehleng ya neng le neng.+ Ke ka baka leo ke go gogilego ka botho.+ 4 Lega go le bjalo, ke tla go aga lefsa gomme wa agega lefsa, wena kgarebe ya Isiraele.+ O tla tšea meropa ya gago wa yo bina le bao ba thabilego.+ 5 Le gona o tla lema dirapa tša merara dithabeng tša Samaria.+ Balemi ba tla di lema, ba thoma go ja dienywa tša tšona.+ 6 Gobane go tla tla letšatši leo baleti bao ba lego tikologong ya dithaba tša Efuraime ba tlago go goeletša, ba re: ‘Emang, lena banna, re rotogeleng Tsione, go Jehofa Modimo wa rena.’”+ 7 Ka gobane se ke seo Jehofa a se boletšego a re: “Goeletšang Jakobo le thabile, le goeletše ka lethabo ka gobane le hlogo ya ditšhaba.+ Tsebatšang seo.+ Neang tumišo le re: ‘Phološa batho ba gago, wena Jehofa, ona mašaledi a Isiraele.’+ 8 Šefa ke ba tliša ba etšwa nageng ya ka leboa+ gomme ke tla ba kgoboketša go tšwa dikarolong tša kgole kudu tša lefase.+ Gare ga bona go tla ba le difofu, dihlotša le basadi ba baimana le bao ba belegago, ka moka ba le gotee.+ Ba tla boela mo e le phuthego e kgolo.+ 9 Ba tla tla ba lla,+ gomme ke tla ba tliša ba le gare ba lopa gore ba gaugelwe. Ke tla ba sepedišetša meeding ya mafula a meetse,+ tseleng e lokilego yeo ba ka se kego ba kgopša go yona. Ka gobane ke Tatago+ Isiraele; ge e le Efuraime, yena ke leitšibulo la ka.”+ 10 Ekwang lentšu la Jehofa, lena ditšhaba, le le boleleng dihlakahlakeng tša kgole,+ le re: “Yo a gašanyago Isiraele o tla e kgoboketša+ gomme o tla e lota go etša modiši ge a lota mohlape+ wa gagwe. 11 Ka gobane Jehofa o tla lopolla Jakobo+ le go mo phološa seatleng sa yo a mo fetago ka matla.+ 12 Ba tla tla gomme ba goelela ka lethabo godimo ga thaba ya Tsione,+ ba thaba ka baka la go loka ga Jehofa,+ le ka baka la mabele le beine e mpsha+ le makhura le diputšane, dikwana le dinamane.+ Moya wa bona o tla ba bjalo ka serapa se se nošetšwago gabotse,+ le gona ba ka se felelwe ke matla le ka mohla.”+ 13 “Ka nako yeo kgarebe e tla thabela go bina, gotee le masogana le bakgalabje,+ ka moka ga bona. Ke tla fetoša sello sa bona ya ba tlhalalo, ka ba homotša le go ba thabiša gore ba be kgole le manyami a bona.+ 14 Ke tla khoriša moya wa baperisita ka motlalo wa dijo,+ gomme batho ba ka ba tla kgotsofatšwa ke go loka ga ka,”+ o re’alo Jehofa. 15 “Se ke seo Jehofa a se boletšego a re: ‘Kua Rama+ go kwala lentšu, go kwala sello le go lla gabohloko;+ Ragele+ o llela bana ba gagwe.+ O ganne go homotšwa ka baka la bana ba gagwe+ ka gobane ga ba sa le gona.’”+ 16 Se ke seo Jehofa a se boletšego a re: “‘Lesa go lla, le mahlo a gago a se ke a tšwa megokgo,+ gobane modiro wa gago o tla putswa,’ o re’alo Jehofa, ‘le gona ba tla boa nageng ya lenaba.’+ 17 “‘Go na le kholofelo+ ka bokamoso bja gago,’ o re’alo Jehofa, ‘gomme bana ba tla boela seleteng sa bona.’”+ 18 “Ke kwele Efuraime a itelela,+ a re: ‘O mphošolotše, gore ke phošollwe,+ go etša namane yeo e sego ya tlwaetšwa.+ Ntshokolle, gomme ke tla sokologa ka bolokologi,+ ka gobane o Jehofa Modimo wa ka.+ 19 Ka morago ga gore ke sokologe ke ile ka itshola;+ ka morago ga gore ke tsebišwe ke ile ka iphasola seropeng.+ Ke ile ka hlabja ke dihlong, ka ba ka kwa ke inyatša,+ ka gobane ke be ke rwele kgobogo ya bofseng bja ka.’”+ 20 “Na Efuraime ga se morwa wa ka yo bohlokwa goba ngwana yo ke mo swarago ka lerato?+ Ka gobane tsela yeo ke mo solago ka yona ke yona yeo ruri ke tlago go mo gopola ka yona go ya pele.+ Ke ka baka leo mala a ka a huduegilego ka baka la gagwe.+ Ke tla mo šokela+ e le ruri,” o re’alo Jehofa. 21 “Itlhomele maswao a tsela. Ipeele maswao.+ Lebiša pelo ya gago tseleng e kgolo, tsela yeo o tla sepelago ka yona.+ Boa, wena kgarebe ya Isiraele. Boela metsaneng ye ya gago.+ 22 O tla retologela kua le kua lebaka le lekaaka’ng,+ wena morwedi wa go se botege?+ Ka gobane Jehofa o hlotše selo se sefsa lefaseng: Mosadi o tla dikologa monnatia.” 23 Se ke seo Jehofa wa madira, Modimo wa Isiraele, a se boletšego a re: “Ba tla buša ba bolela lentšu le nageng ya Juda le metsaneng ya yona, nakong ya ge ke tla kgoboketša mathopša a bona, ba re: ‘Anke Jehofa a go šegofatše,+ wena lefelo la bodulo la go loka,+ wena thaba e kgethwa.’+ 24 Juda le metsana ya yona ka moka di tla dula go lona di le ka moka, gotee le balemi le bao ba tšwilego le mohlape.+ 25 Ka gobane ke tla lapološa moya o lapilego gomme ka horiša moya o mongwe le o mongwe o fokolago.”+ 26 Ka baka la se ke ile ka phafoga gomme ka go bona; ge e le boroko bja ka, bjona bo be bo ntsefetše. 27 “Tsebang gore go tla matšatši ao ka ona ke tla bjalago peu ya motho le peu ya diruiwa ntlong ya Isiraele le ntlong ya Juda,” o re’alo Jehofa.+ 28 “Go etša ge ke ile ka ela hloko+ taba ya gore ke ba tumole le go ba phušola le go ba rutla le go ba senya le go ba fediša,+ ka mo go swanago ke tla ela hloko taba ya gore ke ba age le go ba bjala,”+ o re’alo Jehofa. 29 “Mehleng yeo ba ka se sa re: ‘Botate ke bona ba jelego diterebe tša go se butšwe, eupša meno a barwa ya ba ona a šiago.’+ 30 Eupša yo mongwe le yo mongwe o tla hwela molato wa gagwe.+ Motho le ge e le ofe yo a jago diterebe tša go se butšwe, meno a gagwe a tla šia.” 31 “Tsebang gore go tla matšatši ao ka ona ke tla dirago kgwerano e mpsha+ le ba ntlo ya Isiraele+ le ba ntlo ya Juda;”+ o re’alo Jehofa, 32 “e sego yeo e swanago le kgwerano ye ke e dirilego le borakgolokhukhu ba bona letšatšing la ge ke be ke ba swara ka seatla ke ba ntšha nageng ya Egipita,+ ‘e lego kgwerano ya ka yeo ba e robilego,+ gaešita le ge nna ke be ke le monna wa bona,’+ o re’alo Jehofa.” 33 “Gobane ye ke kgwerano+ yeo ke tla e dirago le ba ntlo ya Isiraele ka morago ga matšatši ao,”+ o re’alo Jehofa. “Ke tla tsenya molao wa ka ka go bona+ gomme ka o ngwala pelong ya bona.+ Ke tla ba Modimo wa bona gomme bona e tla ba setšhaba sa ka.”+ 34 “Motho a ka se hlwe a ruta mogagabo gomme yo mongwe le yo mongwe a ka se hlwe a ruta ngwanabo,+ a re: ‘Tsebang Jehofa!’+ Ka ge ka moka ga bona ba tla be ba ntseba, go tloga ka yo monyenyane wa bona go fihla ka yo mogolo wa bona,”+ o re’alo Jehofa. “Gobane ke tla ba lebalela molato wa bona gomme nka se sa gopola sebe sa bona.”+ 35 Se ke seo Jehofa, Monei wa letšatši bakeng sa seetša mosegare,+ yo a neago melao+ e laolago kgwedi+ le dinaledi bakeng sa seetša bošego,+ Yena yo a huduago lewatle gore maphoto a lona a dume,+ Yena yo leina la gagwe e lego Jehofa wa madira,+ a se boletšego a re: 36 “‘Ge e ba ditaelo tše di ka tlošwa pele ga ka,’+ o re’alo Jehofa, ‘bao e lego peu ya Isiraele le bona ka mo go swanago ba ka kgaotša go dula e le setšhaba pele ga ka.’”+ 37 Se ke seo Jehofa a se boletšego a re: “‘Ge e ba magodimo a lego godimo a ka elwa, le gona metheo ya lefase leo le lego tlase ya nyakišišwa,+ gona le nna nka gana peu ka moka ya Isiraele ka baka la tšohle tšeo ba di dirilego,’+ o re’alo Jehofa.” 38 “Tsebang gore go tla matšatši ao ka ona motse o tlago go agelwa+ Jehofa go tloga Toreng ya Hananele+ go ya Kgorong ya Sekhutlong,”+ o re’alo Jehofa. 39 “Lenti la go ela+ le tla lebišwa thwii mmotong wa Garebe, la dikologa go fihla Goa. 40 Le gona moedi ka moka wa ditoto+ le wa melora e nago le makhura+ gotee le mašemo ka moka a mebotong go fihla moeding wa mafula wa Kidirone,+ go fihla sekhutlong sa Kgoro ya Dipere+ go ya ka bohlabatšatši, e tla ba selo se sekgethwa go Jehofa.+ Le ka mohla se ka se tumolwe goba go phušolwa go iša mehleng ya neng le neng.”+